b'\n_START_ARTICLE_\nTest nizov\n_START_PARAGRAPH_\nTest nizov je psiholo\xc5\xa1ki test, namenjen merjenju splo\xc5\xa1nega faktorja inteligentnosti, ki ga Cattell imenuje fluidna inteligentnost. Avtor testa je slovenski psiholog mag. Vid Poga\xc4\x8dnik. Test je prvi\xc4\x8d iz\xc5\xa1el leta 1983, dopolnjen priro\xc4\x8dnik pa je bil izdan leta 1994. Test nizov je neverbalni test hitrosti, tipa papir-svin\xc4\x8dnik. Namenjen je mladostnikom (od 10 leta dalje) in odraslim. Testni material sestavljajo testni listi, priro\xc4\x8dnik in \xc5\xa1ablone za vrednotenje.\n_START_SECTION_\nOpis\n_START_PARAGRAPH_\nTest nizov ima dve obliki, ki se razlikujeta po \xc5\xa1tevilu tesnih nalog in \xc4\x8dasu re\xc5\xa1evanja (TN-20 in TN-10). Obe sta primerni za hitro in razmeroma grobo oceno splo\xc5\xa1ne intelektualne ravni, sta prakti\xc4\x8dni za uporabo in relativno prosti kulturnih vplivov. Glede na svojo dol\xc5\xbeino imata zadovoljive merske karakteristike. _NEWLINE_\xc4\x8cas re\xc5\xa1evanja dalj\xc5\xa1e oblike testa (TN-20) je 20 minut, kraj\xc5\xa1e oblike (TN-10) pa 10 minut. Oblika TN-20 ima 45 testnih nalog, TN-10 pa 30 testnih nalog. Obe obliki imata na za\xc4\x8detku 1 re\xc5\xa1en primer in 4 naloge za vajo. V vsaki testni nalogi je na levi strani niz 15 likov, na desni strani pa pet predlaganih odgovorov, med katerimi je samo en tak, ki niz pravilno nadaljuje. Posamezniki jih ozna\xc4\x8dujejo z obkro\xc5\xbeevanjem na samem testnem listu._NEWLINE_Test nizov je mogo\xc4\x8de uporabljati individualno ali skupinsko. \xc4\x8ce ga uporabljamo skupinsko, pazimo, da skupina ni prevelika, da je vsakemu zagotovljeno samostojno delo. V primeru skupinske aplikacije lahko uporabimo enakovredni paralelni obliki testa (A in B)._NEWLINE_Test vrednotimo s prilo\xc5\xbeeno \xc5\xa1ablono. Se\xc5\xa1tejemo \xc5\xa1tevilo pravilnih odgovor in od njih od\xc5\xa1tejemo \xc4\x8detrtino napa\xc4\x8dnih odgovorov, s \xc4\x8dimer korigiramo ugibanje posameznikov.\n_START_SECTION_\nMerske karakteristike\n_START_PARAGRAPH_\nPri pazljivi aplikaciji testa je lahko njegova objektivnost popolna. V kolikor se testator dr\xc5\xbei navodil iz priro\xc4\x8dnika in je za delo dovolj izku\xc5\xa1en, testni rezultat in odvisen od testatorja._NEWLINE_Medianski korigiran indeks te\xc5\xbeavnosti oblike TN-20 je 0,51, kar pomeni, da ima test dobro razmerje med lahkimi in te\xc5\xbekimi nalogami. Tudi te\xc5\xbeavnost oblike TN-10 je dobra, saj indeks zna\xc5\xa1a 0,48._NEWLINE_Zanesljivost testa je bila ocenjena z metodami interne konsistentnosti in z metodo retesta. Zanesljivost oblike TN-20 je med 0,86 in 0,90, oblike TN-10 pa med 0,82 in 0,84._NEWLINE_Rezultati analiz ka\xc5\xbeejo, da Test nizov v prvi vrsti meri fluidno inteligentnost, a ima v sebi tudi nekaj perceptivne in specialne komponente. Na rezultat na testu vplivajo v prvi vrsti sposobnost odkrivanja odnosov in zakonitosti, dober delovni spomin, hitrost obdelave informacij, hitrost percepcije in sposobnost rotiranja likov.'